Intune serade milanese di Fevrâr o soi lât a viodi un documentari intun lûc che mi incuriosive: il Wanted Clan cinema di quartiere.
Logât tal cuartîr di Porta Romana, al è une associazion. Fasint la tessare, il fantat daûr dal banc si inacuarç che o stoi scrivint “Tumieç” tant che lûc di nassite, e mi fâs: «O soi ancje jo di Tumieç!», e cun chel mi dîs che ancje la titolâr dal Wanted e je cjargnele, e me presente: Anastasia Plazzotta. «Gno pari al è di Trep», mi dîs. O cjapi la ocasion par fâmi contâ alc di chest mini cine, stant che a Milan a ‘nd stan nassint plui di un. Al è il Cinemino – 75 puescj – cun cines in lenghe origjinâl, di produzion milanese o sperimentâi, o il Cinema Bianchini, che al à funzionât in Istât sui tets de galarie Vittorio Emanuele: 50 puescj, cun films di autôr o classics agns ’60.
Il Wanted Clan al à sede in chê che e jere une galarie di art, la sale di ingrès, e te sale sot al à un mega schermi cun 30-40 puescj pal public. La programazion e je di cines ricercjâts e documentaris.
«Il progjet al è nassût in gracie di un progjet dal Comun di Milan. La nestre intenzion e je chê di creâ un spazi par stâ ben fûr di cjase insiemi. Aromai, ancje pal cine, su internet tu puedis cjatâ ce che tu âs voie, e cussì o vin metût sù un salot vintage cun barut, piçule ristorazion, une librarie, un pianoforte. O fasìn ancje incuintris, cors e proiezions a richieste».
Anastasia e à ancje une cjase di distribuzion cinematografiche, la Wanted Cinema. «Il spazi al è ancje par fâ cognossi la nestre produzion». Doi titui di ponte dal lôr catalic chest Invier a jerin Il giovane Karl Marx e La Doloeur. E cualchi titul di tignî di voli pai mês che a vegnin? Kusama Infinity, la storie de artiste gjaponese Yayoi Kusama che e vîf par sô sielte intun centri di cure mentâl, e Border creature di confine, thriller premiât a Cannes e in Italie al “Noir in Festival”.
E la Cjargne? «O torni pôc, purtrop. O soi a stâ a Milan e dispès o soi ator pal mont par lavôr. Ma o soi stade cheste Istât». E i voi di Anastasia, intant che lu dîs, a deventin a forme di cûr, come intun carton animât gjaponês. ❚
Dree Venier
fur_Latn fur_Latn fur_Latn fur_Latn fur_Latn fur_Latn fur_Latn